รัฐบาลไทย-ข่าวทำเนียบรัฐบาล-กระทรวงเกษตรฯ เผยความคืบหน้า “ร่างพระราชบัญญัติสหกรณ์ว่าด้วยการกำกับดูแลกิจการทางการเงินสหกรณ์ออมทรัพย์และสหกรณ์เครดิตยูเนี่ยน”
วันพฤหัสบดีที่ 4 พฤษภาคม 2560
กระทรวงเกษตรฯ เผยความคืบหน้า “ร่างพระราชบัญญัติสหกรณ์ว่าด้วยการกํากับดูแลกิจการทางการเงินสหกรณ์ออมทรัพย์และสหกรณ์เครดิตยูเนี่ยน”
กระทรวงเกษตรฯ เผยความคืบหน้า “ร่างพระราชบัญญัติสหกรณ์ว่าด้วยการกํากับดูแลกิจการทางการเงินสหกรณ์ออมทรัพย์และสหกรณ์เครดิตยูเนี่ยน” เตรียมเปิดรับฟังความเห็น ก่อนมีผลบังคับใช้ 1 มิ.ย. นี้
นางสาวชุติมา บุณยประภัศร รัฐมนตรีช่วยว่าการกระทรวงเกษตรและสหกรณ์ เปิดเผยถึงความคืบหน้าเกี่ยวกับร่างพระราชบัญญัติสหกรณ์ว่าด้วยการกํากับดูแลกิจการทางการเงินสหกรณ์ออมทรัพย์และสหกรณ์เครดิตยูเนี่ยน ภายหลังจากที่มติคณะรัฐมนตรี เมื่อวันที่ 7 มีนาคม 2560 ได้เห็นชอบแนวทางการปฏิรูประบบการบริหารจัดการและกํากับดูแลกิจการสหกรณ์ออมทรัพย์และสหกรณ์เครดิตยูเนี่ยน ตามที่กระทรวงการคลังนําเสนอ จึงมีการหารือร่วมกันระหว่างกรมส่งเสริมสหกรณ์ กรมตรวจบัญชีสหกรณ์ กระทรวงการคลัง และธนาคารแห่งประเทศไทย ในวันที่ 24 มีนาคม 2560 และวันที่ 27 เมษายน 2560 ที่ผ่านมา ซึ่งหลังจากนี้ กระทรวงเกษตรและสหกรณ์เตรียมเปิดรับฟังความเห็นร่างพระราชบัญญัติสหกรณ์ว่าด้วยการกํากับดูแลกิจการทางการเงินสหกรณ์ออมทรัพย์และเครดิตยูเนี่ยน ในวันที่ 19 พฤษภาคม 2560 ผ่านเว็บไซต์กรมส่งเสริมสหกรณ์ ก่อนมีผลบังคับใช้ 1 มิถุนายน 2560 นี้
ดร.วิณะโรจน์ ทรัพย์ส่งสุข อธิบดีกรมส่งเสริมสหกรณ์ กล่าวเพิ่มเติมว่า จากการประชุมร่วมกันระหว่างกรมส่งเสริมสหกรณ์ กรมตรวจบัญชีสหกรณ์ กระทรวงการคลัง และธนาคารแห่งประเทศไทยทั้งสองครั้ง ได้มีข้อสรุปแนวทางการดําเนินการตามมติคณะรัฐมนตรี โดยได้มีการกําหนดหลักเกณฑ์การกํากับดูแลให้นายทะเบียนสหกรณ์สามารถกําหนดได้ทันทีภายใต้อํานาจปัจจุบัน ซึ่งหลักเกณฑ์หลักๆ และมีความเร่งด่วน ได้แก่ การให้ผลตอบแทนแก่สมาชิก เพื่อให้สหกรณ์มีต้นทุนทางการเงินในระดับที่เหมาะสมและลดแรงกดดันในการหาผลตอบแทนจากการลงทุน โดยแบ่งเป็น กําหนดอัตราเงินปันผลตามหุ้นที่ชําระแล้วของสมาชิก และกําหนดเพดานอัตราดอกเบี้ยเงินฝากไม่ให้เกิน 4.5% ขณะเดียวกันได้กําหนดให้สหกรณ์ต้องดํารงสินทรัพย์สภาพคล่องอยู่ที่ประมาณ 6% ซึ่งให้สํารองไว้ในรูปแบบของสินทรัพย์ที่สามารถเปลี่ยนเป็นเงินได้ทันที ซึ่งการกําหนดให้ดํารงสินทรัพย์สภาพคล่องนี้ มีวัตถุประสงค์เพื่อจะดูแลความเสี่ยงด้านสภาพคล่องของสหกรณ์ และยังมีการกําหนดการลงทุนของสหกรณ์ในหลักทรัพย์ที่มีความเสี่ยงต่ํา และมีสัดส่วนที่ไม่มากจนเกินไป เพื่อไม่ให้การลงทุนของสหกรณ์มีความเสี่ยงสูง และมีการกํากับลูกหนี้รายใหญ่ โดยสหกรณ์จะให้กู้กับสหกรณ์หนึ่งได้ไม่เกินอัตราที่กําหนด เพื่อไม่ให้สินเชื่อกระจุกตัวที่ลูกหนี้รายใดรายหนึ่งด้วย
สําหรับกรณีการเปิดรับสมาชิกสมทบ ได้จํากัดจํานวนสมาชิกสมทบให้อยู่ในวงจํากัดเท่านั้น โดยกําหนดกําหนดคุณสมบัติของสมาชิกสมทบของสหกรณ์ รับได้เฉพาะบิดา มารดา สามี ภรรยาหรือบุตรของสมาชิกสหกรณ์นั้น หรือบุคคลในหน่วยงานที่ขาดคุณสมบัติจะเป็นสมาชิกเท่านั้น เพื่อป้องกันการระดมทุนจากภายนอก และยังมีการกําหนดให้สหกรณ์เปิดเผยข้อมูลผลประโยชน์และค่าตอบแทนของกรรมการดําเนินการและผู้จัดการต่อที่ประชุมใหญ่ เพื่อให้สมาชิกทราบ และให้สหกรณ์รายงานผลการดําเนินธุรกรรมของสหกรณ์เป็นรายเดือนให้กรมส่งเสริมสหกรณ์รับทราบเป็นระยะๆ เพื่อให้กรมฯสามารถตรวจสอบและติดตามการดําเนินงานของสหกรณ์ได้อย่างต่อเนื่อง และเป็นข้อมูลในการบริหารความเสี่ยงของสหกรณ์ ป้องกันการเกิดปัญหาทุจริตภายในสหกรณ์หรือการแก้ไขปัญหาที่อาจจะล่าช้าจนส่งผลทําให้เกิดความเสียหายในวงกว้างได้
ทั้งนี้ กรมส่งเสริมสหกรณ์จะเปิดรับฟังความเห็นเกี่ยวกับหลักเกณฑ์ข้างต้น และขอเชิญชวนผู้แทนและสมาชิกสหกรณ์ออมทรัพย์ร่วมแสดงความคิดเห็นในวันที่ 18 พฤษภาคม 2560 พร้อมกันนี้ กรมฯจะเปิดรับฟังความคิดเห็น      ร่างพระราชบัญญัติสหกรณ์ ในวันที่ 19 พฤษภาคม 2560 ผ่านเว็บไซต์ของกรมส่งเสริมสหกรณ์ และจะนําหลักเกณฑ์มาบังคับใช้ตั้งแต่วันที่ 1 มิถุนายน 2560 เป็นต้นไป
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai